Dave Pepler blog: 'Om ‘n landskap te skilder met geur'
JY LEES NOU Dave Pepler blog: 'Om ‘n landskap te skilder met geur'
Breek ‘n slag weg van die gewone parfuumwêreld en koop ‘n geur wat straal van lig en van sonskyn.
My ma se tuin het altyd lekker geruik. Voor by die tuinhek was die formele roostuin met outydse pap-rose soos Pappa Meilland en Duftwolke – op ‘n loom oggend het vreemdelinge, gelok deur die geur soos skoenlappers, teen die grensdraad kom staan. In elke randakker was daar heuningblomme, lemoen- en suurlemoenbome was deel van die blomtuin en daar was kruisement ondervoet op die kronkelpaadjies.
Met veel moeite het my ma ‘n lila aan die groei gehou, net vir sy kortstondige lente-glorie, tesame met jasmyn en katjiepiering. Maar daar is twee reuke wat my oombliklik terugvoer na daardie deurmekaartuin – minjonet en verbena (ysterkruid). Is daar nog sulke tuingeure? Minjonet voor sonop, so ysig skoon en dan verbena, groen en meer suurlemoen as suurlemoen – net ‘n plant wat altyd by helder lig en altyd by die son groei kan só betower.
Eau de toilette Verdon: Die oomblik wanneer ek die woord ‘aquatic note’ hoor ruik ek lont. Die enigste voorbeeld van hierdie geur wat volkome oortuig is Davidoff se Cool water, reeds in 1988 geformuleer. Die molekule wat dit so treffend gemaak het is Calone, wat reeds in 1951 deur Pfizer ontdek is en in beroemde parfuums soos Dior se Dune, Issey Miyake se L'eau d'Issey en Polo Sport Woman van Ralph Lauren gebruik word. Wat Eau de toilette Verdon briljant laat slaag is dat die akwatiese note getemper word met lemoen, suurlemoen, peperment en laventel, op ‘n basis van seder.